**Individualizacija rada s đecom s posebnim obrazovnim potrebama nakon povratka u školu uz preporuke za realizaciju nastave na daljinu**

U cilju pripreme i realizacije nastave na daljinu za učenike s posebnim obrazovnim potrebama neophodno je dati preporuke nastavnicima koje bi olakšle pripremu za prilagođvanje individualizovanog materijala za ovaj vid učenja.

Kao prvi korak treba procijeniti aktuelno funkcionisanje đeteta − da li je došlo do napretka, ili do regresije − da bi se planirao dalji rad. U tu svrhu je pripremljen instrument za procjenu aktuelnog razvojnog i akademskog statusa đece s posebnim obrazovnim potrebama koji je već podijeljen ustanovama i postavljen na školskom portalu.

Na osnovu toga planirati i realizovati rad s đetetom i učiniti sastavnim dijelom IROP. Nastavnici dalje treba da prilagode i obavezno pripreme individualizovani nastavni materijal u skladu s Individualnim razvojno-obrazovnim programom. Materijal treba da učine dostupnim roditeljima na način komunikacije koji odgovara đetetu.

U cilju pripreme za nastavak školovanja važno je da se objasni đetetu, na razumljiv način, da učiteljica/nastavnici/stručni saradnici s kojima će se susrijetati nose masku, zaštitnu opremu i zbog čega. Sljedeće zašto treba pripremiti dijete, na razumljiv i prihvatljiv način, jeste da ne dira lice, usta, kako da pokrije lice, usta, nos dok kija, kašlje… Zatim, zašto ono i drugari nose masku. Objasniti đetetu da roditelji ne ulaze u školu već da ga na ulazu ili na kapiji dvorišta preuzima odrasla osoba koja radi u školi (nastavnik, asistent i sl.) i sprovodi do odjeljenja. Potom, demonstrirati i predstaviti đeci mjere zaštite i pravilnu upotrebu sredstava i materijala za ličnu zaštitu, te osmislite beskontaktne pozdrave i emocionalne razmjene (gest, mahanje, i sl).

Osim instrukcija koje slijede, koristite školski portal, stranicu za inkluzivno obrazovanje. Na njoj se nalaze aktuelna, konkretna uputstva koja mogu olakšati prilagođavanje u ovim okolnostima, kao i materijal postavljen u prethodnom periodu. <http://www.skolskiportal.edu.me/Pages/Inkluzivnoobrazovanje.aspx>

Koristiti pomagala, aplikacije, audio, vizuelna, taktilna sredstva koja će olakšati đetetu dalji razvoj i učenje.

Važno je skrenuti pažnju roditeljima da treba da obezbijede adekvatno okruženje za rad: lični prostor u kući. Da redukuju sve što može da ometa skreće pažnju (buka, neprijatni mirisi, svijetlo). Sadržaj treba da bude jasan, nedvosmislen, jednostavan za razumevanje, propraćen slikama koje podržavaju sadržaj.

**Učenici sa smetnjama u tjelesnom razvoju**

* Koristite očiglednost, predočavanje gradiva u logičkome poretku, često ponavljanje, itd.
* Birati sadržaj s jednostavnim tekstom koji sadrži kratke i jasne rečenice. Ponudite više ilustracija koje ne smiju da obiluju detaljima i koje će pratiti tekst i olakšati usvajanje novog znanja.
* U materijalu promijenite više aktivnosti. Neka zadaci budu primjereni i pravilno dozirani.
* Koristite uvećan i boldovan font slova, veći razmak između riječi i redova. Prilogodite teksta sažimanjem i segmentiranjem sadržaja na više cjelina. Propratite ih konkretnim pitanjima kako bi se utvrdilo da li dijete razumije zadatak i da li je usvojilo znanje.
* Snimite sebe čime ćete đetetu omogužiti vizuelno i audio praćenje – tako će zadržati kontakt s nastavnikom i učiti očigledno.

**Učenici sa smetnjama u intelektualnom razvoju**

* Za učenje i rad koristiti očigledna nastavna sredstva, nabrajanje, odgovore da/ne, izbor više ponuđenih konkretnih opcija i sl.
* Potencirati ključne pojmove i informacije, sažetke gradiva i povezujte s ličnim životom. Podijelite aktivnost na manje djelove.
* Veličina slova treba biti minimalno 14 pt. Ne treba koristiti podebljana (bold), istaknuta (highlighted), kosa slova (italic) i potcrtani (underline) tekst.
* Tekst razdijeliti u manje cjeline i napravite razmak između redova.
* Koristite slikovni materijal, jednostavan, jarkih boja i sl. Svaka tematska cjelina neka bude predstavljena slikom. Slikama predstavite situacije iz teksta.
* Ključne riječi istaknite bojom, uvećanjem i sl. Jasnim uputstvima navoditi dijete što, đe, kako da odradi.
* Postarajte se da zadaci budu takvi da dijete može da primijeni znanja i vještine na način što ćete ih povezati s đetetovim iskustvom, realnim životnim potrebama i situacijama.
* Koristiti Proručnik koji je dostupan na školskom portalu.

**Učenici sa smetnjama vida**

* Korisitite Dejzi udžbenike (čitanke i za predmetni program Istorija).
* Koristite izražen kontrast figura pozadina, odgovarajući font slova (Times New Roman 14–20).
* Koristite realne predmete, jednostavne i jasne slike, precizne opisne verbalne informacije, izražen kontrast figure i pozadine (crno-bijeli) i zasićene boje (crvena, žuta, zelena i plava). Slike da su bez suvišnih detalja. Optimalna veličina slike je 9–12cm. Opisujte cjelinu slike, a onda djelove.
* Ono što želimo da ih naučimo povezati s onim što već znaju.
* Napravite tonski zapis predavanja.

**Učenici sa smetnjama sluha**

* Koristiti što više vizuelnih sredstava (grafički prikaz/slike, strip priče, predmeti, modeli) koji olakšavaju razumijevanje, naglašavanje ključnih riječi.
* Razdvojiti cjelinu na više manjih djelova, ali da sadržaj ostane isti. Osmisliti jasna i konkretna pitanja za svaku cjelinu, način da saznamo da li smo uspjeli u prezentovanju sadržaja.
* Isticati ključne riječi, pomoću poznatih pojmova objašnjavati nova, od jednostavnih ka složenijim. Objasniti svaku riječ, rečenicu jednostavnim, poznatim pojmovima, koristiti vizuelne prikaze
* Pojasniti nepoznate riječi sinonimom. Sva uputstva dati u pisanoj formi. Izbjegavajte dvostruka značenja.
* U nižim razredima koristiti se konkretnim materijalom i objašnjenjima.
* U višim razredima postupno ići ka složenijim tj. apstraktnijim pojmovima, sadržajima, oblastima koje treba predstaviti slikovnim materijalom, prezentacijom...

**Učenici sa smetnjama iz spektra autizma**

* U radu s đecom s autizmom komunikacija, pripremanje i izlaganje nastavnog sadržaja i razvojnog materijala treba da dominantno budu vizuelni, uz pomoć simbola.
* Podučavanje treba da je dobro strukturisano, zasnovano na đetetovim rutinama.
* Ukažite roditeljima da odrede miran kutak za rad, stvari uvijek treba da se nalaze na istom mjestu, a da treba da obezbijede samo materijal koji je potreban za konkretne zadatke.
* Predviđeti ometače paćnje koji mogu da odvuku dijete od nastavnog toka i ne remete ponašanje i dr. U tom cilju mogu pomoći rasporedi, društvene priče.
* Cio čas i materijal treba predstaviti vizuelnim rasporedom, izdijeliti slikovno i uz pomoć simbola što će se raditi, satom vizuelno predstavite vrijeme trajanja.
* Značajnu pomoć pružaju piktogrami koji prenosi svoje značenje kroz slikovni, tj. simbolički prikaz (pojave, ljudi, životinje, predmeti i sl).
* Predmete, objekte ili njegove djelove, igre, postupke, oblasti „fascinacije“ i sl. koristite kao sredstvo ili samu oblast u kojoj ćete ojačavati dijete (na primjer memorisanje činjenica povezivati sa simbolima).
* Ono što namjeravate da dijete nauči i usvoji treba da ima „bukvalno“ značenje i bude povezano s njegovi životom da bi moglo da ga konkretno primijeni.
* Slagalice, društvene priče, slike završenih proizvoda možete koristiti kako bi pokazali učeniku što se očekuje, što se uči.
* Koristiti potpomognute forme komunikacije.
* Nastavu u okviru oblasti društvenih i prirodnih nauka fokusirati ka funkcionalnoj i iskustvenoj primjeni - uz vizuelni i strukturisani pristup: jasno, konkretno, uz vizuelnu podršku (simbol, slika, fotografija) omogužiti đetetu da zna na što se sadržaj odnosi.
* Koristiti Priručnik za rad s đecom s autzimom (ZUNS), raznovrstan materijal dostupan na školskom portalu, društvene priče, ideje za rad s adolescentima i sl.

**Učenici s teškoćama učenja**

* Za ove učenike posebno preporučujemo da koristite Metodičke modele za poboljšanje čitanja i pisanja u I ciklusu osnovnoškolskog obrazovanja i Radnim materijalom za I, II i III razred. Takođe i drugi brojni materijal dostupan na školskom portalu.

\*Raznovrstan materijal od značaja za prilagođavanje i individualizaciju dostupan je na Školskom portalu-inkluzivno obrazovanje. <http://www.skolskiportal.edu.me/Pages/Inkluzivnoobrazovanje.aspx>